

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-53-С/21-3, О.С.

Датум: 03.03.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 03.03.2021. године, у предмету против Снежане Голијанин из Фоче, донијела је

**РЈЕШЕЊЕ**

Утврђује се да се Снежана Голијанин, одборница у Скупштини општине Фоча и директорица ЈУ Центар за социјални рад Фоча, не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 21.01.2021. године, достављена је иницијатива за утврђивање постојања сукоба интереса за Снежану Голијанин, одборницу у Скупштини општине Фоча и директорицу ЈУ Центар за социјални рад Фоча.

У иницијативи се наводи да је Снежана Голијанин актуелна директорица ЈУ Центар за социјални рад Фоча, а да је такође освојила и одборнички мандат у Скупштини општине Фоча. Како је иста задржала освојени мандат одборника, иако и даље обавља функцију директора ЈУ Центар за социјални рад Фоча, подносилац иницијативе сматра да се Снежана Голијанин налази у сукобу интереса и предлаже да Комисија утврди постојање истог.

Комисија је извршила увид у доказе које је подносилац иницијативе доставила и то Рјешење о именовању директора Јавне установе Центар за социјални рад Фоча („Службени гласник општине Фоча“, број: 10/17) и Извод из ЦИК-а са потврђеним резултатима од 15.12.2020. године.

Увидом и анализом прикупљених доказа, утврђено је следеће чињенично стање:

* Снежана Голијанин је, на основу потврђених резултата ЦИК-а од 15.12.2020. године, са 345 гласова освојила одборнички мандат у Скупштини општине Фоча
* Снежана Голијанин је, на сједници Скупштине општине Фоча од дана 27.07.2017. године, рјешењем именована за директора Јавне установе Центар за социјални рад Фоча.

На основу проведеног поступка, Комисија је донијела одлуку као у изреци, из следећих разлога:

Чланом 5. став 1. Закона о спречавању сукоба интереса у органима власти Републике Српске прописано је да изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора или директори јавних предузећа.

Сходно томе, Законом о спречавању сукоба интереса у органима власти Републике Српске третира јавна предузећа, док јавне установе *a priori* нису третиране, самим тим не представља сукоб интереса када је лице директор јавне установе и када обавља функцију одборника у јединици локалне самоуправе. Међутим, одборник у јединици локалне самоуправе својим дјеловањем не смије прекршити одредбе члана 3. Закона о спречавању сукоба интереса у органима власти Републике Српске који говори о принципима дјеловања и на тај начин ставити свој приватни интерес изнад јавног или остварити било коју добит или предност за себе или за лице са којим је повезано. Такође, не смије прекршити нити одредбе члана 9. Закона о спречавању сукоба интереса у органима власти Републике Српске којим су децидно наведене забрањене активности изабраних представника, носилаца извршних функција и савјетника.

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Фоча, н/р одборнице Снежане Голијанин, Краља Петра I Карађорђевића бр. 1, Фоча
2. Н. М.
3. У спис предмета
4. а/а