

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-134-С/21-1, О.С.

Датум: 03.03.2021. године

**С. С.**

**Предмет:** Мишљење, доставља се,

Републичка комисија за утврђивање сукоба интереса у органима власти Републике Српске (у даљем тексту: Комисија) је 10.02.2021. године запримила упит господина С. С. у вези постојања сукоба интереса.

Именовани се обратио Комисији са упитом да ли би постојао сукоб интереса када би лице истовремено обављало функцију одборника у Скупштини општине и када би у исто вријеме било члан савјета Мјесне заједнице у тој истој Општини.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 03.03.2021. године дала је сљедеће:

**М И Ш Љ Е Њ Е**

Законом о локалној самоуправи ( „Службени гласник Републике Српске“, број:97/16) у члану 106. дефинисане су мјесне заједнице као облик непосредног учешћа грађана у локалној самоуправи.

Чланом 114. прописано је на који начин се оснива мјесна заједница. У члану 114. став 3. прописано је да мјесна заједница нема својство правног лица.

У члану 115. Закона о локалној самоуправи је прописано да мјесна заједница има савјет мјесне заједнице.

Чланом 116. Закона о локалној самоуправи прописано је да се Избори за савјет мјесне заједнице спроводе у складу са одредбама Изборног закона Републике Српске и упутства које доноси Републичка изборна комисија.

У члану 117. став 2. прописано је сљедеће: „Јединица локалне самоуправе буџетом утврђује посебна средства за финансирање мјесне заједнице.“

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном када би лице истовремено обављало функцију одборника у Скупштини општине и када би у исто вријеме био члан савјета Мјесне заједнице у тој истој Општини могло би да дође до кршења члана 9. Закона о спречавању сукоба интереса у органима власти Републике Српске и самим тим лице би се могло довести у сукоб интереса .

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. С. С.
2. У спис предмета
3. а/а