

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-94-С/21-1, О.С.

Датум: 03.03.2021. године

**СЛАВИША ВУЈАНОВИЋ**

**ПРЕДМЕТ: Мишљење, доставља се.-**

Славиша Вујановић, обратио се Републичкој комисији за утврђивање сукоба интереса у органима власти Републике Српске (у даљем тексту: Комисија), захтјевом за доношење одлуке о постојању/непостојању сукоба интереса, путем поште дана 02.02.2021. године, ради добијања одговора да ли постоји сукоб интереса када обавља функцију одборника у локалној скупштини, а истовремено обавља функцију директора у Jавној установи Дјечији вртић "Чика Јова Змај“ Бијељина.У прилогу захтјева именовани је доставио:

- Копију Рјешења о именовању директора ЈУ дјечији вртић „Чика Јова Змај“ Бијељина број: 01-111-89/17 од 09.03.2017. године,

- Копију Одлуке о додјели мандата следећем квалификованом кандидату у Скупштини града Бијељине Централне изборне комисије Босне и Херцеговине,

- Копију Увјерења Централне изборне комисије Босне и Херцеговине број: 06-1-07-1-1672/20 од 11.01.2021. године о добијању мандата одборника у Скупштини града Бијељина.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 03.03.2021. године дала је сљедеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Законом о спречавању сукоба интереса у органима власти Републике Српске јавне установе a priori нису регулисане, те обављање функцијa одборника у скупштини јединице локалне самоуправе и директора јавне установе  **не представља сукоб интереса.**

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, неће бити у сукобу интереса одборник у скупштини општине/града који истовремено обавља функцију директора јавне установе, с тим да на сједницама скупштине општине/града не смије гласати уколико се буде одлучивало о било којем питању који се односи на ту јавну установу и дужан је у таквим ситуацијама да се уздржи од гласања, те на сједници објасни разлоге због којих се уздржава од гласања.

Посебно наглашавамо да изабрани представници не смију користити јавну функцију за личну добит или добит лица које је са њима повезано, а у вези чланом 4. тачка г) Закона о спречавању сукоба интереса у органима власти Републике Српске којoм је прописано да се чланом породице сматрају брачни или ванбрачни друг изабраног представника, дијете, усвојилац, усвојеник и дијете брачног друга (пасторак/пасторка).

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1.Славиша Вујановић

2.У спис предмета

3.а/а