

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-93-С/21-1, О.С.

Датум: 03.03.2021. године

**М. Д.**

**Предмет:** Одговор на упит, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 01.02.2021. године запримила упит у вези постојања сукоба интереса.

Именовани се обратио Комисији са упитом у којем наводи да је на првој сједници Скупштини општине Шамац одржаној 05.01.2021. године изабран за вршиоца дужности начелника Службе за друштвене дјелатности и послове цивилне заштите Рјешењем број: 07-111-17/21 које је донијела Скупштина општине Шамац и на основу истог засновао радни однос у општинској управи општине Шамац.

Именовани даље наводи да се тренутно налази на позицији потпредсједника Фудбалског савеза општине Шамац. У упиту се наводи да се грант предвиђен за спорт у буџету општине Шамац налази у оквиру потрошачке јединице „Служба за друштвене дјелатности и послове цивилне заштите“.

Упит се односи да ли би постојао сукоб интереса када би се именовани пријавио на јавни конкурс за избор и именовање начелника Службе за друштвене дјелатности и послове цивилне заштите.

Сходно наведеном, Републичка комисија за утврђивање сукоба интереса у органима власти Републике Српске, даје сљедећи одговор:

У члану 4. Закона о спречавању сукоба интереса у органима власти Републике Српске („Службени гласник Републике Српске“ бр. 73/08 и 52/14), наведена су лица на која се исти односи, и то :

„У смислу овог закона:

а) „изабраним представницима“ сматрају се:

- народни посланици у Народној скупштини Републике,

- делегати у Вијећу народа Републике,

- одборници у скупштинама јединица локалне самоуправе,

б) „носиоцима извршних функција“ сматрају се:

- предсједник и потпредсједник Републике,

- чланови Владе Републике (у даљем тексту: Влада),

- генерални секретар Предсједника Републике,

- генерални секретар Народне скупштине Републике,

- генерални секретар Вијећа народа Републике,

- генерални секретар Владе,

- градоначелници и замјеници градоначелника,

- начелници општина и замјеници начелника општина,

в) „савјетницима“ се сматрају савјетници изабраних представника и носилаца извршних функција, и то:

- предсједника и потпредсједника Републике,

- предсједника и потпредсједника Народне скупштине Републике,

- предсједника и потпредсједника Вијећа народа Републике,

- чланова Владе Републике и

- градоначелника и начелника општине.

г) „чланом породице“ сматрају се брачни или ванбрачни друг изабраног представника, носиоца извршне функције и савјетника, дијете, усвојилац, усвојеник и дијете брачног друга (пасторак/пасторка)...“.

У члану 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14), наведена су лица на који се исти односи.

Сходно горе наведеном Закон о спречавању сукоба интереса у органима власти Републике Српске (у даљем тексту: Закон) се не односи на Вас односно Ви нисте пасивно легитимисано лице према коме поступа Републичка комисија за утврђивање сукоба интереса у органима власти Републике Српске.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. М. Д.
2. У спис предмета
3. а/а