

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-51-С/21-5, О.С.

Датум: 03.03.2021. године

**КРСТО ГРУЈИЧИЋ**

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 21.01.2021. године запримила захтјев за давање мишљења од стране Крсте Грујичића, одборника у Скупштини општине Братунац, који се обратио Комисији ради добијања мишљења у вези са питањем да ли поред тога што је изабран за одборника у Скупштини општине Братунац може да буде и вршилац дужности директора АД „ Градска чистоћа„ Братунац.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 03.03.2021. године дала је сљедеће:

**М И Ш Љ Е Њ Е**

Републичка комисија за утврђивање сукоба интереса у органима власти Републике Српске (у даљем тексту: Комисија) ради давања потпуног одговора је упутила допис Агенцији за посредничке и финансијске услуге Бања Лука дана 29.01.2021., број: 02-51-С/21-1, О.С. ради доставе извода из судског регистра за а.д. „ Градску чистоћу“ Братунац из кога се може добити увид у удјел капитала.

Комисија је дана 29.01.2021. године упутила допис број: 02-51-С/21-2, О.С., предсједнику надзорног одбора „Градске чистоће“ а.д. Братунац у којем тражи доставу података да ли лице Крсто Грујичић обавља неку функцију у предузећу „Градска чистоћа“ а.д. Братунац, назив функције те период обављања исте.

Дана 04.02.2021. године Комисија је запримила допис предсједника надзорног одбора а.д. „Градска чистоћа“ Братунац који је протоколисан под бројем: 02-51-С/21-3, О.С., у коме се наводи да након одласка у старосну пензију директора а.д. „Градска чистоћа“ Братунац господина З. Ч., Надзорни одбор је сходно одредбама Статута а.д. „Градска чистоћа“ Братунац именовао господина Крсту Грујичића из Братунца за вршиоца дужности директора а.д. „Градска чистоћа“ Братунац на период од 90 дана. Након истека наведеног рока исти је поново именован за вршиоца дужности јер због проблема са пандемијом вируса Корона и немогућности провођења конкурсне процедуре није био расписан конкурс за избор и именовање директора. У допису се даље наводи да је рок на који је именован господин Крсто Грујичић за вршиоца дужности директора а.д. „Градска чистоћа“ Братунац истиче 27.02.2021. године.

Комисија је дана 05.02.2021. године запримила допис број: 059-0-RegZ-21-000 024 од дана: 02.02.2021. године Окружног привредног суда у Бијељини, који је протоколисан под бројем: 02-51-С/21-4, О.С.. Увидом у наведени допис може се утврдити да 65 % акција а.д. „ Градска чистоћа“ Братунац је у власништву општине Братунац. Као лице овлаштено за заступање субјекта уписа наводи се господин Крсто Грујичић вршилац дужности директора.

У члану 5. Закона о спречавању сукоба интереса у органима власти Републике Српске прописана је неспојивост обављања дужности изабраног представника и члана надзорног одбора или директора јавних предузећа.

Према закону о спречавању сукоба интереса у органима власти Републике Српске није дефинисана категорија в.д. директора, те обзиром на ту чињеницу, **није прописана неспојивост или сукоб интереса за позицију в.д. директора**.

Међутим, и поред овога, Комисија скреће пажњу да дјеловањем може доћи до сукоба интереса. Комисија нарочито истиче законску дефиницију сукоба интереса и да исти постоји у ситуацијама у којима изабрани представник има приватни интерес који је такав да може утицати или изгледа да може утицати на непристрасно и објективно вршење његове дужности, а приватни интерес укључује било коју предност за њега и његову породицу и друга лица или организације са којим је он имао или има пословне, политичке и друге везе.

Нарочито истичемо члан 9. који се односи на забрањене активности, а којим је прописано сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Обзиром на наведено, у закону није дефинисана категорија в.д. директора, те сходно томе, **није прописана неспојивост или сукоб интереса за позицију в.д. директора**.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Крсто Грујичић
2. У спис предмета
3. а/а