

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-120-С/21-1, О.С.

Датум: 03.03.2021. године

**БОГДАН БОТИЋ**

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 08.02.2021. године запримила захтјев за давање мишљења од стране Богдана Ботића, а који се обратио Комисији ради добијања мишљења у вези са питањем да ли је према Закону о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) сукоб интереса обављање функције замјеника начелника општине Невесиње и члана надзорног одбора у ХЕ ”Дабар” д.о.о. Требиње.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске даје следеће мишљење:

У члану 5. став 1. Закона о спречавању сукоба интереса у органима власти Републике Српске, прописано је да изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора или директори јавних предузећа.

Ставом 3. прописано је да одредбе ставова 1. и 2. овог члана за изабране представнике, носиоце извршних функција и савјетнике у јединицама локалне самоуправе односе се само на јавна предузећа које је основала јединица локалне самоуправе у којој изабрани представник, носилац извршне функције или савјетник врши функцију.

ХЕ ”Дабар” д.о.о. Требиње је јавно предузеће чији је оснивач ЗП ”Хидроелектране на Требишњици” а.д. Требиње. ЗП ”Хидроелектране на Требишњици” а.д. Требиње је једно од 5 предузећа која се баве производњом електричне енергије, а која се налазе у саставу Мјешовити Холдинг ”Електропривреда” Републике Српске а.д. Требиње. Како је Мјешовити Холдинг ”Електропривреда” Републике Српске а.д. Требиње у власништву Републике Српске, то значи да је оснивач јавно предузеће у власништву Републике Српске, а не јединица локалне самоуправе како то прописује одредба члана 5. став 3. Закона о спречавању сукоба интереса у органима власти Републике Српске.

Поред тога, замјеник начелника представља вршење власти на локалном нивоу, а јавна предузећа која су у власништву Републике Српске вршење власти на републичком нивоу.

Сходно томе, на основу изнесених чињеница и на основу Закона о спречавању сукоба интереса у органима власти Републике Српске, не представља сукоб интереса обављање функције замјеника начелника општине Невесиње и члана надзорног одбора у ХЕ ”Дабар” д.о.о. Требиње.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Богдан Ботић
2. У спис предмета
3. а/а